### NN 143/2023 (1.12.2023.), Odluka o porezima Grada Ludbrega

GRAD LUDBREG

1964

Na temelju članaka 26. i 42. Zakona o lokalnim porezima (»Narodne novine«, br. 115/2016., 101/2017., 114/2022. i 114/2023.) i članka 34. Statuta Grada Ludbrega (»Službeni vjesnik Varaždinske županije« 12/2021.) Gradsko vijeće Grada Ludbrega na 22. sjednici održanoj 28. studenoga 2023. g., donosi

ODLUKU

O POREZIMA GRADA LUDBREGA

I. OPĆA ODREDBA

Članak 1.

Odlukom o porezima Grada Ludbrega (dalje u tekstu: Odluka), utvrđuju se vrste poreza, stope, visina te način obračuna i plaćanja gradskih poreza koji su vlastiti izvori prihoda Grada Ludbrega.

II. VRSTE POREZA

Članak 2.

Gradu Ludbregu pripadaju sljedeći porezi:

1. porez na potrošnju

2. porez na kuće za odmor

3. porez na korištenje javnih površina.

ODJELJAK 1.
 POREZ NA POTROŠNJU

Članak 3.

Porez za potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

(1) Obveznik poreza na potrošnju je pravna i fizička osoba koja pruža ugostiteljske usluge.

(2) Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

(3) Obračunsko razdoblje poreza na potrošnju je od prvog do posljednjeg dana u mjesecu.

(4) Utvrđenu obvezu poreza na potrošnju za obračunsko razdoblje iz stavka 3. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

(5) Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 5.

Porez na potrošnju plaća se po stopi od 3 %.

ODJELJAK 2.
 POREZ NA KUĆE ZA ODMOR

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 7.

Visina poreza na kuće za odmor utvrđuje se prema opremljenosti komunalnom infrastrukturom u zoni u kojoj se predmetna kuća za odmor nalazi i to po sljedećim stopama:

1) 1,66 € po četvornom metru korisne površine kuće za odmor do kojih je izgrađena sva komunalna infrastruktura (asfaltirana pristupna cesta, električna i vodovodna mreža)

2) 1,33 € po četvornom metru korisne površine kuće za odmor do kojih je djelomično izgrađena komunalna infrastruktura.

Članak 8.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

ODJELJAK 3.
 POREZ NA KORIŠTENJE JAVNIH POVRŠINA

Članak 9.

(1) Porez na korištenje javnih površina plaćaju pravne i fizičke osobe koje koriste javne površine kojoj je nadležni Upravni odjel Grada Ludbrega odobrio zapremanje javne površine ispred zgrada i korištenje slobodnih površina za privremenu upotrebu.

(2) Porez iz stavka 1.ovog članka plaća se u roku od 15. dana od prijema rješenja o odobrenju korištenja javne površine.

Članak 10.

Za zapremanje javnih površina ispred zgrada, te za korištenje slobodnih javnih površina za privremenu upotrebu, porez se obračunava dnevno za svaki četvorni metar prostora koji se koristi za zauzimanje terasa ili otvorenih prostora za ugostiteljske i druge djelatnosti, i to:

1. na Trgu Svetog Trojstva i Trgu slobode u Ludbregu: 0,15 €/m²,

2. na ostalim lokacijama na području Grada Ludbrega: 0,10 €/m².

Članak 11.

Za zapremanje javnih površina na posebno organiziranim sajmovima, manifestacijama i proslavama plaća se porez na svaki četvorni metar površine koja se koristi u Gradu Ludbregu, u cijelo vrijeme trajanja istih i to:

– ugostiteljski, zabavni i ostali sadržaji: 13,00 €/m².

III. PRIJELAZNE I ZAVRŠNE ODREDBE

Članak 12.

(1) Poslove u vezi s utvrđivanjem i naplatom poreza na korištenje javnih površina kao i provođenje ovršnog postupka radi naplate potraživanja navedene vrste poreza te poslove u vezi s utvrđivanjem i naplatom poreza na kuće za odmor kao i provođenje ovršnog postupka radi naplate potraživanja navedene vrste poreza obavljat će nadležni Upravni odjel Grada Ludbrega za financije i komunalni sustav.

(2) Poslove u vezi s utvrđivanjem i naplatom ostalih poreza iz predmetne Odluke kao i provođenje ovršnog postupka radi naplate potraživanja, Gradsko vijeće Grada Ludbrega povjerava Ministarstvu financija, Poreznoj upravi, Područnom uredu Varaždin, Ispostavi Ludbreg.

Članak 13.

Danom stupanja na snagu ove Odluke prestaje važiti Odluka o porezima Grada Ludbrega (»Narodne novine«, br. 132/2017. i 138/2021.)

Članak 14.

Ova Odluka objavljuje se u »Narodnim novinama« i u »Službenom vjesniku Varaždinske županije«, a stupa na snagu 1. siječnja 2024. godine.

Klasa: 410-01/23-01/03

Urbroj: 2186-16-02/1-23-3

Ludbreg, 28. studenoga 2023.

Predsjednik
 Gradskog vijeća
 Darko Jagić, v. r.